Seletuskiri

 **Viljandi linna 2025. aasta I lisaeelarve**

Viljandi linnavalitsus on koostanud 2025. aasta I lisaeelarve eelnõu, mille eesmärk on teha muudatusi eelarveridade täpsustamiseks, sihtrahade lisamiseks ja vähendamiseks, põhitegevuse ja investeerimistegevuse tulude ja kulude mahu muutmiseks. Tulude ja kulude mahtude muudatused on võrdsed -458 746 eurot.

**Olulisemad lisaeelarvega tehtavad muudatused:**

1. **Põhitegevuse tulud**
	1. Maksutulusid suurendati +105 000 euro võrra - maamaksu osas. Tulumaksu laekumine on olnud seni prognoosituga kooskõlas.
	2. Kaupade ja teenuste müügi prognoosi vähendatakse -15 417 euro võrra, põhiosa moodustavad teistele omavalitsustele esitatavate huvihariduse kohatasude tulud. Kohatasude tulu vähendatakse kogusummas -26 700 eurot. Tulude prognoosi on suurendatud peamiselt üüri ja muude haridusalaste tegevuste tulude arvel (nt laagritasud).
	3. Saadud toetuste eelarve väheneb kogusummas -6 515 eurot. Samas mahus on muudetakse projektipõhiselt ka sihtraha arvelt tehtavaid kulusid.
		1. Suurim muudatus on Trepimäe trepi renoveerimiseks saadud annetuse 200 000 eurot viimine põhitegevuse tulude alt investeerimistegevuse tulude alla, kuna tegemist on põhivara soetamiseks ettenähtud toetusega.
		2. Eelarvesse lisati 145 442 eest 2024. aastal alanud kaasava hariduse põhimõtete rakendamise projekti tulusid.
		3. Eelarvest vähendati uue prognoosi alusel 113 347 euro ulatuses sotsiaalvaldkonna isikukeskse erihoolekande teenusmudeli rakendamise projekti tulusid.
		4. Sihtraha lisati mitmeteks erinevateks projektideks: Laste ja Perede Tugikeskusele 34 900 eurot, Kaare Koolile 22 270 eurot, Jakobsoni koolile 14 092 eurot, Huvikoolile 11 689 eurot jne.
		5. Toetusfondi laekumisi korrigeeriti kokku 30 220 eurot ulatuses.
	4. Muudes tuludes on kasv 15 000 eurot, mille moodustavad trahvid liikluskorralduse seaduse alusel 7 000 eurot ja Spordikooli bussi müügitulu 8 000 eurot.

Põhitegevuse tulude muudatused kokku on +98 068 eurot, sh sihtraha vähenemine -6 515 eurot.

1. **Põhitegevuse kulud**
	1. Antavate toetuste muudatused kokku on +247 784 eurot.
		1. Kõige rohkem suurenevad haridusvaldkonna kulud 330 343 eurot. Suurima summa moodustavad sellest eraldised Haridus- ja Teadusministeeriumile 325 303 eurot, seoses Viljandi Täiskasvanute Gümnaasiumi üleminekuga ministeeriumi valitsemisalasse alates 01.09.2025. Eraldise katteallikas on riigieelarve tasandus- ja toetusfondist kooli ülalpidamiseks antav toetus 4 kuu kulude ulatuses. 5 040 eurot on kaasava hariduse projekti raames saadud toetuse edasikandmine projekti partnerile Waldorfkoolile.
		2. Sotsiaalvaldkonna kulude vähendamine kokku 123 087 on tingitud suures osas isikukeskse erihoolekande teenusmudeli projekti kulude vähenemisega võrdeliselt tulude vähendamisega - 75 000 eurot, vähendatud on ka sotsiaaltoetusi riskirühmadele, sõjapõgenikele, abivajajatele, kokku 40 500 eurot, ning matusetoetust 8 000 eurot. Vähenemine on tingitud nii prognoosist kui ka finantseerija muutusest, näiteks ukrainlaste üürikorterite toetust hakkab maksma Sotsiaalkindlustusamet.
	2. Tööjõukuludes on muudatused -210 618 eurot.
		1. Kõige rohkem vähenevad kokku haridusvaldkonna tööjõukulud - 274 514 eurot, millest 311 175 eurot on tingitud Viljandi Täiskasvanute Gümnaasiumi üleminekust Haridus- ja Teadusministeeriumi valitsemisalasse ja vajadusega kulud ümber klassifitseerida antavateks toetusteks (vt punkt 2.1.1). Muudel juhtudel kulud suurenevad nii sihtraha kui ka vahendite ümberjaotamise tõttu (Kesklinna Kooli lisaklassi kulud).
		2. Kõige rohkem suurenevad kulud riigikaitse valdkonnas 28 693 eurot (kriisimeetmete projekt), sotsiaalvaldkonnas 25 024 eurot (peamiselt Laste ja Perede Tugikeskuse projektid), majandusvaldkonnas 19 495 eurot, mis on seotud ühe töötaja töötasu viimisega ajutiselt haldusameti eelarvest arhitektuuriameti eelarvesse.
	3. Majandamiskulude muudatused on kokku +160 294 eurot.
		1. Kõige rohkem suurenevad haridusvaldkonna kulud 208 518 eurot, mis 140 402 euro ulatuses on tingitud haridus- ja kultuuriameti eelarves kaasava hariduse põhimõtete rakendamise projekti kuludega. Muud kulud on seotud kas projektide arvelt saadavate vahenditega või vahendite ümberjaotamisega, näiteks remondiks Kaare koolile 47 425 eurot ja Kesklinna koolile 24 720 eurot ning avatava lisaklassi mööbliks 4 000 eurot.
		2. Kõige rohkem vähenevad majandusvaldkonna kulud - 87 527 eurot, millest 83 807 eurot on haldusameti ettenägematute tööde arvelt kaetavad kulud. Summasid tõstetakse valdkondade, kontogruppide ning vastutajate vahel ringi vastavalt eelarve tegelikule täitmisele ning uuendatud prognoosidele.
	4. Muudes tegevuskuludes on muudatus 200 eurot, linnahoolduse poolt makstud riigilõiv.

Põhitegevuse kulude muudatused kokku on +197 660 eurot, millest 247 784 eurot on antavate toetuste suurenemine ja -50 124 eurot on tegevuskulude (tööjõu- majandamis- ja muude kulude) vähenemine.

Põhitegevuse tulem on I lisaeelarve tulemusena +1 630 883 eurot.

1. **Investeerimistegevus**
	1. Eelarves on korrigeeritud väiksemaks 236 814 euro võrra Turu ja Kaalu tänava ja parkla rekonstrueerimise maksumust, sh sihtraha arvelt toetustes ja kuludes 156 814 eurot ja 80 000 euro ulatuses suunati vahendeid ümber Hariduse tänava ja Reinu tee rekonstrueerimiseks.
	2. Trepimäe rekonstrueerimiseks saadud toetuste tulud 200 000 eurot on toodud põhitegevuse tulude alt investeerimistegevuse tulude alla.
	3. 180 000 euro ulatuses on suurendatud Hariduse tänava ja Reinu tee rekonstrueerimise kulusid, kuna see võimaldab Reinu tee lõigus Kalmu tänav kuni Ugala tiik - projektijärgselt välja ehitada.
	4. 20 000 euro võrra on vähendatud saadavate intresside prognoosi. Seda tingib Euribori odavnemine.
	5. 400 000 euro võrra on vähendatud makstavate laenuintresside kulu. 5 kuuga on makstud intresse 188 271 eurot. Prognoosides nähakse, et Euribor langeb veelgi.

Investeerimistegevuse eelarve tulude ja kulude väheneb koondsummana 580 000 euro võrra.

Kulude jaotus objektide kaupa on toodud alljärgnevas tabelis:

|  |  |  |  |
| --- | --- | --- | --- |
| **Projekti nimetus ja kood** | **Algne eelarve** | **I lisaeelarve** | **Muutus** |
| **01 Üldised valitsussektori teenused** | **909 358** | **526 358** | **-383 000** |
| KU233 Investeeringute reserv | 30 000 | 47 000 | 17 000 |
| Laenu intressid | 879 358 | 479 358 | -400 000 |
| **04 Majandus** | **3 355 105** | **3 184 291** | **-170 814** |
| KU174 Tänavate rekonstrueerimine | 200 000 | 160 000 | -40 000 |
| KU17H Hariduse tn ja Reinu tee projekteerimine | 200 000 | 380 000 | 180 000 |
| 0007 Turu ja Kaalu tänav ja Kaalu tänava parkla rekonstrueerimine | 1 499 341 | 1 262 527 | -236 814 |
| KU19T Kõnniteede rekonstrueerimine | 100 000 | 99 000 | -1 000 |
| KU233 Investeeringute reserv | 100 000 | 4 534 | -95 466 |
| KU23K Järveotsa arendusala tänavad ja tehnovõrgud | 182 000 | 182 000 | 0 |
| 0006 Trepimäe rekonstrueerimine | 340 000 | 340 000 | 0 |
| 0008 Uueveski kergliiklustee (lõigus Uus tn - Oja tee) | 620 764 | 665 230 | 44 466 |
| 0011 Haljastu arengukava elluviimine, alleede rajamine | 33 000 | 33 000 | 0 |
| 0001 Raamatukogu põhiprojekt ja eskiis | 80 000 | 58 000 | -22 000 |
| **05 Keskkonnakaitse** | **148 154** | **123 154** | **-25 000** |
| KU265 Sadevete kanalisatsiooni hooldus | 80 000 | 55 000 | -25 000 |
| PR517 Harrastuskalapüüki toetava taristu uuendamine Viljandi järvel | 60 000 | 60 000 | 0 |
| Linnahoolduse liising | 8 154 | 8 154 | 0 |
| **06 Elamu- ja kommunaalmajandus** | **1 208 979** | **1 230 979** | **22 000** |
| KU292 Korteriühistute toetamine - Õue ja haljasalad korda | 30 000 | 30 000 | 0 |
| KU307 Tänavavalgustuse rekonstrueerimine | 120 000 | 120 000 | 0 |
| KU321 Lemmikloomade varjupaik | 1 058 979 | 1 058 979 | 0 |
| KU337 Linnakujundus väikevormid "Tüdruk ja kaks lindu" | 0 | 22 000 | 22 000 |
| **08 Vaba aeg, kultuur, religioon** | **150 000** | **150 000** | **0** |
| KU790 Kaasava eelarve menetluse tulemusel rajatav objekt | 60 000 | 60 000 | 0 |
| Sakala Keskus | 50 000 | 50 000 | 0 |
| Viljandi Spordikeskus | 40 000 | 40 000 | 0 |
| **Kokku** | **5 771 596** | **5 214 782** | **-556 814** |

1. **Finantseerimistegevus**
	1. Võetavat laenusummat vähendatakse 580 000 euro võrra. Linna prognoositav laenukoormus 2025. aasta lõpus on 58,1%.
2. **Likviidsete vahendite ja nõuete ning kohustiste saldo muutus**
	1. Raha jääk aasta alguses oli 649 248,15 eurot. I lisaeelarvega raha jääk väheneb 99 592 eurot.
	2. Nõuete ja kohustiste saldot käesoleva lisaeelarvega ei muudeta.
3. **Eelarvemaht**
	1. Algses eelarves oli tulude ja kulude maht 44 562 418 eurot. Lisaeelarvega tulude ja kulude maht väheneb 458 746 eurot.

(allkirjastatud digitaalselt)

Aili Soomuste

rahandusameti juhataja kt